กมธ.คุ้มครองผู้บริโภควอนนายกฯระงับขึ้นค่าโทลล์เวย์ดอนเมือง ชี้เพิ่มค่าครองชีพช่วงศก.ตกต่ำ
คณะกรรมาธิการการคุ้มครองผู้บริโภควอน "บิ๊กตู่" ระงับขึ้นค่าโทลล์เวย์ดอนเมือง ชี้เพิ่มค่าครองชีพประชาชนช่วงเศรษฐกิจตกต่ำ
คณะกรรมาธิการการคุ้มครองผู้บริโภควอน "บิ๊กตู่" ระงับขึ้นค่าโทลล์เวย์ดอนเมือง ชี้เพิ่มค่าครองชีพประชาชนช่วงเศรษฐกิจตกต่ำ
19 ธ.ค. 2562

นายมานะ โลหะวณิชย์ ประธานคณะกรรมาธิการการคุ้มครองผู้บริโภค เปิดเผยว่า เตรียมส่งหนังสือด่วนถึง พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เพื่อขอให้ระงับการปรับขึ้นอัตราค่าผ่านทางโครงการทางยกระดับอุตราภิมุข (ดอนเมืองโทลล์เวย์) ของบริษัท ทางยกระดับดอนเมือง จำกัด(มหาชน) ที่จะปรับขึ้นราคาตั้งแต่วันที่ 22 ธันวาคม 2562-วันที่ 21 ธันวาคม 2567 โดยมีอัตราปรับขึ้นสูงสุด 15 บาท
เนื่องจาก กมธ. เห็นว่าจะเป็นการซ้ำเติมค่าครองชีพของประชาชนในภาวะเศรษฐกิจตกต่ำ และเห็นว่าการทำสัญญาสัมปทานไม่ชอบด้วยกฎหมาย โดยเฉพาะกรณีที่ผู้รับสัมปทานสามารถปรับขึ้นค่าผ่านทางโดยไม่ต้องขออนุญาตจากกรมทางหลวง แค่แจ้งให้ทราบล่วงหน้าไม่น้อยกว่า 30 วันเท่านั้น โดยข้อตกลงดังกล่าวทำให้ผู้รับสัมปทานได้รับผลประโยชน์ แต่เกิดความเสียหายแก่รัฐ ซึ่งก่อนหน้านี้ศาลปกครองกลางเคยมีคำสั่งให้เพิกถอนมติดังกล่าวเนื่องจากไม่ชอบด้วยกฎหมาย และปัจจุบันยังอยู่ระหว่างการพิจารณาของศาลปกครองสูงสุด
“ก่อนหน้านี้ได้เชิญผู้เกี่ยวข้องมาให้ข้อมูลแล้ว กมธ. จึงจะยื่นหนังสือถึงนายกรัฐมนตรีเพื่อขอให้นำเรื่องดังกล่าวเสนอต่อคณะรัฐมนตรีมีมติสั่งการให้อธิบดีกรมทางหลวงไปเจรจากับบริษัทฯ เพื่อชะลอหรือระงับการปรับขึ้นค่าผ่านทาง หรือหาทางเยียวยาเพื่อบรรเทาความเดือดร้อนของผู้บริโภคจนกว่าศาลปกครองสูงสุดจะมีคำวินิจฉัย” นายมานะ กล่าว
ทั้งนี้ รายงานข่าว แจ้งว่า ในวันพรุ่งนี้ (20 ธ.ค.62) มูลนิธิเพื่อผู้บริโภคจะเดินทางไปยื่นเรื่องดังกล่าวต่อศาลปกครอง เพื่อขอให้ระงับการปรับขึ้นอัตราค่าผ่านทางด้วย